ตลท.ยันพื้นฐานหุ้นแกร่ง
ตลาดหลักทรัพย์ออกโรงย้ำกำไร บจ.ยังแกร่งไตรมาส 3 โกย 1.52 แสนล้าน โตขึ้น 17.23% ต่างชาติขายหนัก 3,458 ล้านบาท หุ้นร่วง 10 จุด ด้านบิ๊ก mai ปลื้มยอดระดมทุนสูงสุดรอบ 12 ปี
11 ส.ค. 2554

ตลาดหลักทรัพย์ออกโรงย้ำกำไร บจ.ยังแกร่งไตรมาส 3 โกย 1.52 แสนล้าน โตขึ้น 17.23% ต่างชาติขายหนัก 3,458 ล้านบาท หุ้นร่วง 10 จุด ด้านบิ๊ก mai ปลื้มยอดระดมทุนสูงสุดรอบ 12 ปี
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยว่า ดัชนีตลาดปรับตัวลงในช่วงนี้ เกิดจากความกังวลปัจจัยภายนอก ทั้งมาตรการที่ดูแลเกี่ยวกับค่าเงินในเอเชีย รวมทั้งความวิตกเกี่ยวกับการแก้ปัญหาหนี้ในยุโรป ซึ่งกระทบต่อตลาดหลักทรัพย์ทั้งภูมิภาค 
ทั้งนี้ พื้นฐานของตลาดหลักทรัพย์ไทยยังคงมีความน่าสนใจ โดยเฉพาะผลประกอบการของบริษัทจดทะเบียนในภาพรวมของไตรมาส 3 ของปีนี้ที่มีกำไรสุทธิ 1.52 แสนล้านบาท เพิ่มขึ้นถึง 25.49% จากงวดเดียวกันของปีก่อนที่มีกำไรสุทธิ 1.21 แสนล้านบาท และโตขึ้น 17.23% จากไตรมาสก่อนหน้าที่มีกำไรสุทธิ 1.29 แสนล้านบาท
นอกจากนี้ เป็นช่วงที่เม็ดเงินเข้ามา เพื่อลงทุนในกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) เป็นจังหวะลงทุนได้
นางภัทธีรา ดิลกรุ่งธีระภพ ประธานเจ้าหน้าที่บริหาร บริษัทหลักทรัพย์ (บล.)ดีบีเอส วิคเคอร์ส (ประเทศไทย) และนายกสมาคมบริษัทหลักทรัพย์ กล่าวว่า ระยะยาวตลาดหุ้นยังเป็นขาขึ้นจากพื้นฐานบริษัทจดทะเบียน (บจ.) มีความแข็งแกร่ง โดยปีหน้ากำไรสุทธิต่อหุ้น (EPS) ยังมีการเติบโตได้ถึง 1215% และราคาปิดกำไรต่อหุ้น (พี/อี) ยังไม่แพง ระยะนี้หุ้นอาจจะมีการปรับฐานลงบ้าง ใกล้เทศกาลกองทุนต่างชาติเริ่มปรับพอร์ตและชะลอการลงทุน
นายชนิตร ชาญชัยณรงค์ ผู้ช่วยผู้จัดการ กลุ่มงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย กล่าวว่า ปีนี้ บจ.ในตลาดหลักทรัพย์ เอ็ม เอ ไอ (mai) มีการใช้ตลาดทุนระดมทุนมากถึง 2,500 ล้านบาท มากที่สุดตั้งแต่ตั้งตลาดหลักทรัพย์ เอ็ม เอ ไอ 12 ปีที่ผ่านมา จากก่อนหน้ามีมูลค่าการระดมทุนเฉลี่ยกว่า 1,000 ล้านบาท
ทั้งนี้ การระดมทุนรวมหมายถึงการเสนอขายหุ้นให้กับประชาชนเป็นครั้งแรก (ไอพีโอ) การเสนอขายหุ้นเพิ่มทุนแบบเฉพาะเจาะจง (พีพี) และการเสนอขายหุ้นเพิ่มทุนกับประชาชนทั่วไป (พีโอ)
อย่างไรก็ดี ปัจจุบัน บจ.ในตลาดหลักทรัพย์ เอ็ม เอ ไอ มีมูลค่าการระดมทุนอยู่ที่กว่า 2,000 ล้านบาท ซึ่งก็เชื่อว่าจะถึงเป้าหมายที่ 2,500 ล้านบาทได้เนื่องจากช่วงที่เหลือของปียังมีหุ้นไอพีโอที่เตรียมจะเข้ามาระดมทุนอีก 2 บริษัท คือ บริษัท เออาร์ไอพี และบริษัท ผลธัญญะ อีกทั้งยังรอลุ้นอีก 1 บริษัท จะเข้ามาระดมทุนปีนี้ สาเหตุที่ บจ.มีการระดมทุนมากขึ้น เนื่องจากบริษัทขนาดกลางและขนาดเล็กมีช่องทางและรู้จักใช้ตลาดทุนในการขยายการลงทุนมากขึ้น ประกอบกับภาวะตลาด mai ปรับตัวดีขึ้นในทุกด้านตั้งแต่ต้นปีดัชนีเอ็ม เอ ไอ ปรับขึ้นมาแล้ว 23% มูลค่าหลักทรัพย์ตามราคาตลาด (มาร์เก็ตแคป) เพิ่มขึ้น 35% ราคาปิดกำไรสุทธิต่อหุ้น (พี/อี) เพิ่มขึ้นเป็น 2122 เท่าปัจจุบัน บจ.ในตลาดหลักทรัพย์ เอ็ม เอ ไอ มีทั้งหมด 65 บริษัท และใบสำคัญแสดงสิทธิ (วอร์แรนต์) 17 บริษัท
ตลาดหุ้นไทย วันที่ 17 พ.ย. ปรับตัวลงต่ำกว่า 1,000 จุด ระหว่างวันลงไปลึก 22 จุด ที่ 978 จุด ก่อนจะมีแรงซื้อกลับดัชนีฟื้นตัวปิด 990.13 จุด ลดลง 10.60 จุด ต่างชาติขายหนัก 3,459 ล้านบาท